Frumvarp um nýtt greiðslukerfi vegna heilbrigðisþjónustu Kristján Þór Júlíusson heilbrigðisráðherra hefur mælt fyrir frumvarpi til breytinga á lögum um sjúkratryggingar sem kveður á um nýtt greiðsluþátttökukerfi fyrir heilbrigðisþjónustu . Meginmarkmiðið er að hlífa þeim sem þurfa á mikilli heilbrigðisþjónustu að halda fyrir háum kostnaði og jafna greiðslubyrði sjúkratryggðra . Samkvæmt frumvarpinu verður tryggt að mánaðarlegar greiðslur fólks fari aldrei yfir tiltekið hámark og sett verður þak á árleg heildarútgjöld fólks fyrir þá heilbrigðisþjónustu sem fellur undir nýja greiðsluþátttökukerfið . Hámarksgreiðslur hjá öldruðum , öryrkjum og börnum verða lægri en hjá öðrum . Undir nýja kerfið fellur þjónusta heilsugæslu , sjúkrahúsa , sjálfstætt starfandi heilbrigðisstarfsmanna , rannsóknir og geisla - og myndgreiningar . Samkvæmt frumvarpinu er sett hámark á mánaðarleg og árleg útgjöld fólks vegna heilbrigðisþjónustu . Almennur notandi mun samkvæmt nýju kerfi greiða að hámarki 95.200 kr. á ári fyrir heilbrigðisþjónustu en þó aldrei meira en 33.600 kr. á mánuði . Öryrkjar , aldraðir og börn munu greiða að hámarki 63.500 kr. á ári og aldrei meira en 22.400 kr. á mánuði . Við innleiðingu nýja kerfisins munu greiðslur fólks fyrir heilbrigðisþjónustu mánuðina á undan reiknast til afsláttar . Almennur notandi með fullan afslátt mun þá greiða að hámarki 67.200 kr. á ári ( í stað 95.200 kr. ) en börn , aldraðir og öryrkjar með að hámarki 44.800 kr. á ári ( í stað 63.500 kr. ) . Komugjöld í heilsugæslu verða ýmist óbreytt eða lægri en nú . Almenn komugjöld verða áfram 1.200 kr. en komugjöld fólks á aldrinum 67 – 69 ára lækka úr 960 kr. og verða 600 kr. líkt og hjá þeim sem eru 70 ára og eldri . Börn yngri en 18 ára greiða ekki komugjöld frekar en verið hefur . Gjaldfrjáls þjónusta verður fæðingaþjónusta , mæðravernd og innlögn á sjúkrahús . Sérfræðilæknisþjónusta án greiðsluþátttöku Þá kemur fram í frumvarpinu að greiðslur almennra notenda fyrir þjónustu hjá sjálfstætt starfandi sérfræðingum verða í samræmi við gjaldskrá þeirra og án greiðsluþátttöku sjúkratrygginga hafi viðkomandi ekki áunnið sér rétt til afsláttar í nýju kerfi . Öryrkjar og aldraðir sem ekki hafa áunnið sér rétt til afsláttar í nýju kerfi munu greiða sem nemur 2/3 hlutum af gjaldi almennra notenda . Sama máli gegnir um þjónustu við börn , nema þau sæki þjónustuna samkvæmt tilvísun frá heilsugæslu . Sjúkratryggingar greiða að fullu fyrir þjónustu sjálfstætt starfandi sérfræðinga við börn ef þjónustan er veitt samkvæmt tilvísun frá heilsugæslu . Líkt og áður verða ekki innheimt komugjöld fyrir börn í heilsugæslunni . Það er aftur á móti nýmæli að sjúkratryggingar munu greiða að fullu fyrir þjónustu sjálfstætt starfandi sérfræðinga við börn að 18 ára aldri leiti þau þangað á grundvelli tilvísunar frá heilsugæslunni .